Plantjies en botteltjies melk – toortsie.com
Plantjies en botteltjies melk
Mei 7, 2018 Mei 13, 2018 ~ Toortsie
Kyk, of dit nou botteltjies melk is, of boksies waspoeier, of plantjies, dat Checkers 'n behoorlike punt beet het met sy jaarlikse bemarkingstrategie om kinders te betrek, is nou nie altemit nie. En Toortsie, ewe naïef, besef nooit dat daar baie volwasse en ouer kinders is wat ook tog te graag saamspeel nie!
Sien, die versamelaar in Toortsie is doodgesmoor voor hy nog behoorlik gebore is. Daar waar sy op Ouplaas grootgeword het, was dit 'n verlore stryd om 'n volledige stel goed bymekaar te maak as daar so iets sou wees. Hoopvol het ek begin bymekaarmaak, net om altyd twee of drie items te kort. Teen daardie tyd het almal al alles uitgeruil op die dorp. Ek glo ook dat daar altyd van die items sal wees waarvan daar minder gemaak word. Die winkels wil mos hê jy moet aanhou koop en koop en koop totdat jy alles het, jy moenie sommer in die eerste week al al die items bymekaar gemaak het nie.
Tog is daar mense wat vindingryk en vinnig is en sommer gou-gou planne beraam om alles bymekaar te maak.
Toe die plantjies te voorskyn kom, dink Toortsie dadelik aan haar liewe driejarige nefie wat so 'n ywerige tuinier is. Ek het nie eers besef dat daar verskillende plantjies is wat bymekaargemaak moet word nie!
Kry ek plantjies as ek koop, bêre ek dit op 'n veilige plek, en kom kuier hier kindertjies by my, plant ons saadjies! Té opgewonde, almal van ons. Ons kyk hoe die grond swel in die water, ons druk die saadjies in die grond, plak die plakkertjie op die houertjie sodat ons weet watse plantjie daarin gaan opkom, druk dit terug in die boksie en stuur dit saam met die kind huis toe.
Intussen gaan die lig vir my op. Mammas koop skinkbordjies om die plantjies in te versamel. Op Facebook begin die mense plantjies praat: Die een het vir R149.99 gekoop en NIE 'n plantjie gekry nie! 😦 Een noem terloops dat hier seker weer binnekort op Facebook plantjies uitgeruil gaan word. (Toortsie bekyk die dinge maar so op 'n afstand.)
Die volgende word ek ingesluit in 'n plantjieomruilgroep! O nee! Asseblief tog nie! Ek het nie plantjies om om te ruil nie, ek is nie 'n versamelaar nie! Maar ek gun dit vir hulle, elke persoon maak mos soos dit vir hom lekker is.
En wat is vir my lekker? Om saam met kindertjies die een na die ander plantjie te plant en dit saam te stuur huis toe.
Terloops, toe ek vandag manlief se kortbroek in die wasmasjien gooi, sit daar sowaar 3 plantjieplakkertjies op sy boud! 'n Seuntjie het dit goed gedink om die oom te merk! 😁
Posted in #Afrikaans	bemarkingstrategieCheckers bemarking
‹ Previous40 Dae van Positiwiteit (die ou reeks)
Next ›Kameel – Die pad na die lemoenboom
13 thoughts on "Plantjies en botteltjies melk"
Mei 7, 2018 om 10:41 vm
Ek gee ook altyd die kaartjies en die boksies/botteltjies vir bure se kindertjies, maar met die plantjies gaan ek baie selfsugtig wees en dit hou. Ek koop ongelukkig nie baie by Checkers nie – PnP is nader.
Mei 7, 2018 om 10:42 vm
Jy mag dit regtig hou. 😁
Mei 7, 2018 om 10:56 vm
Dis baie slim strategie – hier by ons, waar die winkels volop en naby is, het dit goed gewerk!
Mei 7, 2018 om 1:03 nm
Sien my kleinkinders aan die Suidkus is ook ywerige plantjieversamelaars. Wonder met watse idee die winkels volgende gaan uitkom.
Mei 7, 2018 om 1:10 nm
Ja, hulle is uitstekend!
Mei 7, 2018 om 2:16 nm
Ek is so dof of kom seker te min by die winkels…weet niks van die plantjies nie😳
Mei 7, 2018 om 2:19 nm
Susterrrr! Plantjies is nou die inding! Laat Toortsie van alle mense nou vir jou dit moet kom vertel! Jitteeee!
Mei 7, 2018 om 2:31 nm
O, en ek het nie eers een groen vinger nie…seker dié dat ek niks daarvan weet nie.
Mei 7, 2018 om 2:34 nm
Groooot sales gimmic by Checkers. Vir elke R150 wat jy koop, kry jy so 'n miniatuurplantjie wat jy moet plant. Intussen moet jy die skinkbord koop waarin die plantjies versamel word, en al die lieflike tuingereedskap vir kinders en en en … en intussen speel Toortsie sommer met die kinderen. 😁
Mei 7, 2018 om 5:11 nm
Die mense by die werk praat nogal gereeld hieroor inderdaad slim strategie
Mei 7, 2018 om 5:27 nm
Ek weet van nie-Checkers kliënte wat sulke tye daar koop nét om al die giedjies bymekaar te maak.
Mei 8, 2018 om 2:45 nm
Haha ek het nie een plantjie nie. My pa was 'n ywerige tuinier wat steggies van alles geplant het, met die gevolg dat met sy afsterwe daar so baie steggies was, dat ek nou nog weggee